**П Р О Т О К О Л**

**№6**

**от извънредно заседание на Общински съвет Иваново, област Русе**

**проведено на 15.02.2024 г. в заседателната зала на община Иваново, област Русе**

На 15.02.2024 г. от 10,00 часа Общинския съвет при Община Иваново, област Русе проведе извънредно заседание.

На заседанието присъстваха 13 общински съветника при общ брой 13.

В работата на Общинския съвет взеха участие:

Г-н Георги Миланов – Кмет на Община Иваново

Кметове на населени места и кметски наместници.

Председателят на Общински съвет г-н Драшков обяви, че има необходимия кворум и на основание чл.27, ал.2 от Закона за местното самоуправление и местната администрация и чл.62, ал.1 от Правилника за организацията и дейността на общинския съвет, неговите комисии и взаимодействието му с общинската администрация (мандат 2023-2027 година), откри заседанието.

КВОРУМ: 13

Г-н Мариян Драшков – Уважаеми общински съветници, уважаеми г-н Миланов, кметове на кметства, кметски наместници, имате покани с дневния ред, който предлагам да стане дневен ред на днешното заседание. Който е съгласен с така предложения дневен ред, моля да гласува!

ГЛАСУВА СЕ:

“за” – 13 гласа; “против” – няма; “въздържали се” – няма

Заседанието премина при следния

Д Н Е В Е Н Р Е Д

1. Приемане на Бюджет на Община Иваново за 2024 г.

Вносител: Пламен Дончев – Зам.-кмет на Община Иваново

Докладна записка вх. № 43/ 29.01.2024 г.

2. Процедура чрез подбор на проекти BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”.

Вносител: Георги Миланов – Кмет на Община Иваново

Докладна записка вх. № 68/ 12.02.2024 г.

ПО ПЪРВА ТОЧКА:

Г-н Мариян Драшков – Докладна записка №43 относно Приемане на Бюджет на Община Иваново за 2024 г. Съгласно ЗПФ с покана на Кмета на Общината бе проведено публично обсъждане, от което има и протокол, предложения не бяха направени. В срока, в който бе публикуван проекта, също не бяха направени такива. Ще разглеждаме всъщност единственият предложен вариант, поради липса на други. Бюджета бе разгледан и от всички комисии, сега ще дам думата на председателите, да дадат своите становища. Давам думата на г-н Пеков за становище на първа комисия?

Г-н Никола Пеков – Уважаеми г-н Драшков, колеги, уважаеми г-н Миланов, уважаеми гости на заседанието на общинския съвет, както всяка година дойде време да се приеме най-важното решение, а именно приемането на бюджета на Общината. То е свързано винаги с приемането на Държавния бюджет, такъв има вече, в срок сме. Бюджета мина на обсъждане естествено, на комисиите всички общински съветници вземаха отношение по него. Разликата между предишния и този бюджет е, че действително тазгодишния бюджет е по-голям, което от своя страна ще означава по-голяма заангажираност и повече работа за изпълнение, но аз лично и членовете на първа комисия смятаме, че общинската администрация са с опит, за това предлагам този все пак отворен документ, вероятно по време на изпълнението му ще се наложат корекции които няма да касаят генералното му изпълнение, предлагам да го гласуваме, както е предожен. Ако от колегите някой иска да вземе отношение?!

Г-н Мариян Драшков – Благодаря. Давам думата за становище на втора комисия?

Г-н Николай Градев – Втора комисия също участвахме в предварителното обсъждане, нямаме забележки. Ако възникнат ситуации през годината, можем да прехвърлим от перо в перо, така че подкрепяме бюджета.

Г-н Мариян Драшков – Благодаря. Давам думата за становище на трета комисия?

Г-н Димчо Киряков – Ние също участвахме в обсъждането на бюджета, нашето становище е положително.

Г-н Мариян Драшков – Преди да дам думата на желаещите да се изкажат, в този бюджет фигурират и бюджетни сметки на кметовете, ще дам думата на всеки от тях. Разбрах, че Кошов и Червен нямат. Тръстеник?

Г-жа София Великова – Нямам забележки.

Г-н Мариян Драшков – Щръклево?

Г-жа Цветелина Михайлова – Съгласна съм.

Г-н Мариян Драшков – Сваленик?

Г-н Лазар Копанков – Съгласен съм.

Г-н Мариян Драшков – Пиргово?

Г-н Николай Караиванов – Съгласен съм.

Г-н Мариян Драшков – Мечка?

Г-жа Мариета Георгиева – Съгласна съм.

Г-н Мариян Драшков – Красен?

Г-н Антон Костадинов – Съгласен съм.

Г-н Мариян Драшков - Имате думата за изказвания... Няма желаещи. Преминаваме към поименно гласуване.

ГЛАСУВА СЕ:

|  |  |  |
| --- | --- | --- |
| **№** | **Име, презиме, фамилия** | **Гласувал** |
| 1. | Айгюле \*\*\*\*\*\* Мехмедова | за |
| 2. | Айсел \*\*\*\*\*\*\* Палова | за |
| 3. | Георги \*\*\*\*\*\*\*\* Бодуров | за |
| 4. | Димчо \*\*\*\*\*\*\* Киряков | за |
| 5. | Емил \*\*\*\*\*\*\*\*\* Братованов | за |
| 6. | Ивайло \*\*\*\*\*\*\* Христов | за |
| 7. | Ивалинка \*\*\*\*\*\*\*\* Цанкова | за |
| 8. | Калоян \*\*\*\*\*\*\* Кънев | за |
| 9. | Мариян \*\*\*\*\*\*\*\* Драшков | за |
| 10. | Никола \*\*\*\*\* Пеков | за |
| 11. | Николай \*\*\*\*\*\*\*\*\*\* Градев | за |
| 12. | Росица \*\*\*\*\*\*\*\*\* Кирова | за |
| 13. | Теодор \*\*\*\*\*\* Тодоров | за |

“за” – 13 гласа; “против” – няма; “въздържали се” – няма

Общинския съвет прие

Р Е Ш Е Н И Е

№57

На основание чл. 52, ал. 1 и ал. 2 и чл. 21, ал. 1, т. 6 и т.8, във връзка с чл. 27, ал. 4 и ал. 5 от ЗМСМА, чл. 94, ал. 2 и ал. 3 и чл. 39 от Закона за публичните финанси (ЗПФ), във връзка с разпоредбите на ЗДБРБ за 2024 година, Решение №847 от 2023 и Решение № 346 от 2023 на МС, Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет на Община Иваново, Общински съвет Иваново РЕШИ:

**1. Приема бюджета на Община Иваново за 2024 година, както следва:**

**1.1. По приходите в размер на 22 242 500 лв., съгласно Приложение № 1, в т.ч.:**

1.1.1. Приходи за делегирани от държавата дейности в размер на 7 285 037 лв. в т.ч.:

1.1.1.1. Обща субсидия за делегирани от държавата дейности в размер на сумата от 4 693 216 лв.

1.1.1.2. Собствени приходи на звената на делегиран бюджет в размер на 134292 лв.:

ОУ Иваново 11 972 лв.

ОУ Тръстеник 50 445 лв.

ОУ Щръклево 1490 лв.

ОУ Сваленик 70385 лв.

1.1.1.3. Операции с финансови активи в размер на 2 457529 лв., в т. ч. преходен остатък от 2023 г. в размер на 2 457 667 лв., от които 138 лв. налични средства от оперативни програми в бюджетните сметки на училищата и детската градина съгласно Приложение № 2.

1.1.2. Приходи за местни дейности и дофинансиране на държавни дейности в размер на 14 957 463 лв., съгласно Приложение №1, в т.ч.:

1.1.2.1. Данъчни приходи в размер на 804 000 лв.

1.1.2.2. Неданъчни приходи в размер на 2 130 164 лв.

1.1.2.3. Трансфери за местни дейности от РБ в размер на 2 826800 лв., в т.ч.:

1.1.2.3.1. Обща изравнителна субсидия в размер на 1 086 400 лв.

1.1.2.3.2. Трансфер за зимно поддържане и снегопочистване в размер на сумата от 260 300 лв.

1.1.2.3.3. Целева субсидия за капиталови разходи в местни дейности в размер на 1 410600 лв.

1.1.2.3.4. Трансфери за други целеви разходи за местни дейности в размер на 69500 лв.

1.1.2.4. Операции с финансови активи 9 480 074 лв., в т. ч. преходен остатък от 2023 г. в размер на 9 617 548 лв., от които 137 474 лв. налични средства от оперативна програма в бюджетните сметки на Община Иваново - Приложение № 2

**1.2. По разходите в размер на 22 242 500 лв., разпределени по функции, дейности и параграфи, съгласно Приложение № 3:**

1.2.1. За делегирани от държавата дейности - в размер на 7 285 037 лв.;

1.2.2. За допълнително финансиране със средства от собствените приходи на делегираните от държавата дейности в размер на 925 476 лв.;

1.2.3. За местни дейности в размер на 14 031 987 лв., в т.ч. резерв за непредвидени и/или неотложни разходи в размер на 1 321 528 лв.

**1.3. Утвърждава бюджетно салдо по общинския бюджет, изчислено на касова основа, в размер на - 12 075 215 лв.**

**1.4. Утвърждава разпределението на средствата от преходен остатък по делегирани и местни дейности, съгласно Приложение № 2**

**2. Приема програма за капиталовите разходи за 2024 г. в размер на 8 572 613 лв., съгласно Приложение № 4,** като:

2.1. Одобрява разпределението на целевата субсидия за капиталови разходи в размер на 1 410 600 лв., съгласно Приложение № 4;

2.2. Приема разчет на капиталовите разходи, финансирани с приходи от постъпления от продажба на общински нефинансови активи и собствени средства, в размер на 225 813 лв., съгласно Приложение № 4.

**3. Утвърждава разходите за заплати през 2024 г.,** без звената от функция „Образование“, които прилагат системата на делегирани бюджети и определя:

3.1. Числеността на персонала за делегираната от държавата дейност „Общинска администрация“, съгласно Приложение № 5;

3.2. Разпределението на плановите разходи за заплати за 2024 г., съгласно Приложение № 5.

**4. Утвърждава разчет за целеви разходи и субсидии, както следва за:**

4.1. Членски внос – 14 500 лв.

4.2. Обезщетения и помощи по решение на Общински съвет - 20 000 лв., в т.ч. за финансова подкрепа на храм „Свети Димитър“ с. Червен – 10 000 лв.

4.3. Субсидии за:

4.3.1. читалища – 401 856 лв., - средства по стандарти в делегираните от държавата дейности за 24 бр. субсидирана численост и 15 000 лв. дофинансиране на читалищата;

4.3.2. спортни клубове – 15 000 лв., в т.ч.:

- Сдружение Общински спортен клуб „Ломеец“ – 5000 лв.

- Футболен клуб „Атлетик“ – 5000 лв.

- Футболен клуб – с. Пиргово – 5000 лв.

4.4. Упълномощава кмета на Общината да определи и договори допълнителни условия по предоставянето и отчитането на целевите средства по т. 4.1.- 4.3.

**5. Одобрява разпределението на остатъка от средствата по ПМС № 326 от 2023 г., както следва:**

- за закупуване на омекотителна система за вода – 4100 лв.

- за закупуване на почистващи и дезинфекционни материали и за наем за автомати за вода и климатици за стерилизиране и пречистване на въздух – 3300 лв.

**6. Приема следните лимити за разходи:**

6.1 СБКО в размер на 3% от средства за работна заплата на заетите по трудови правоотношения.

6.2. Разходи за представителни цели на Кмета на Община Иваново в размер на 3% от общия годишен размер на разходите за издръжка за дейност „Общинска администрация“.

6.3 Разходи за представителни цели на Председателя на ОбС, в размер на 1,5% от общия годишен размер на разходите за издръжка за дейност „Общинска администрация“.

6.4. Утвърждава показателите по чл. 45, ал. 1, т. 2 от ЗПФ за кметствата и населените места с кметски наместници съгл. Приложение № 3:

6.4.1. Разходи за осъществяване функциите на органи на изпълнителната власт на територията на съответното кметство или населено място, съгласно Приложение №3

6.4.2. Разходи за изпълнение на дейности от местно значение за кметствата, които се финансират с 30% от приходите от продажба или отдаване под наем на имотите, предоставени за управление на кметовете на кметства по ЗОС.

**7. Утвърждава списък на длъжностите и на лицата, които имат право на транспортни разходи за пътуване от местоживеенето до местоработата и обратно, съгласно Приложение № 6.**

**8. Одобрява индикативен годишен разчет за сметките за средства от Европейския съюз в размер на 145 056 лв., съгласно Приложение № 7**

**9. Определя разпоредителите с бюджет от по-ниска степен по бюджета на Община Иваново, съгласно Приложение № 8**

**10. Определя максимален размер на дълга, както следва:**

10.1. Максимален размер на новия общински дълг за 2024 година, в размер до 15% от средногодишния размер на собствените приходи и общата изравнителна субсидия за последните 3 г., на база на данни от годишните отчети да изпълнение на бюджета на Общината;

10.2. Общинските гаранции, които може да бъдат издадени през 2024 година, в размер до 5% от общата сума на приходите и общата изравнителна субсидия по последния годишен отчет за изпълнение на бюджета;

10.3. Максимален размер на общинския дълг и общинските гаранции към края на 2024 г. в размер до 15% от средногодишния размер на собствените приходи и общата изравнителна субсидия за последните 3 г., на база на данни от годишните отчети да изпълнение за бюджета на Общината.

**11. Определя максимален размер на новите задължения за разходи, които могат да бъдат поети през 2024 година по бюджета на Общината, като наличните към края на годината задължения не могат да надвишават 15% от средногодишния размер на отчетените разходи за последните четири години, като ограничението не се прилага за задължения за разходи, финансирани за сметка на помощи и дарения.**

**12. Определя максимален размер на ангажиментите за разходи, които могат да бъдат поети през 2024 година по бюджета на Общината, като наличните към края на годината задължения не могат да надвишават 50% от средногодишния размер на отчетените разходи за последните четири години, като ограничението не се прилага за задължения за разходи, финансирани за сметка на помощи и дарения.**

**13. Определя размера на просрочените вземания, които се предвижда да бъдат събрани през 2024 година, в размер на 99 614 лв.**

**14. Оправомощава кмета на Общината да извършва компенсирани промени:**

14.1 В частта за делегираните от държавата дейности — между утвърдените показатели за разходите в рамките на една дейност, с изключение на дейностите на делегиран бюджет, при условие, че не се нарушават стандартите за делегираните от държавата дейности и няма просрочени задължения в съответната делегирана дейност;

14.2. В частта за местните дейности — между утвърдените разходи в рамките на една дейност или от една дейност в друга, без да изменя общия размер на разходите;

14.3. В разходната част на бюджета за сметка на резерва за непредвидени и/или

неотложни разходи.

**15. Възлага на кмета:**

15.1. Да определи бюджетите на разпоредителите с бюджет от по-ниска степен;

15.2. Да утвърди бюджетите на разпоредителите с бюджет от по-ниска степен;

15.3. Да организира разпределението на бюджета по тримесечия и да утвърди разпределението;

15.4. Да информира общинския съвет в случай на отклонение на средния темп на нарастване на разходите за местни дейности и да предлага конкретни мерки за трайно увеличаване на бюджетните приходи и/или трайно намаляване на бюджетните разходи;

15.5. Да включва информацията по чл. 125, ал. 4 от ЗПФ в тримесечните отчети и обяснителните записки към тях;

15.6. Да разработи детайлен разчет на сметките за средства от Европейския съюз по отделните общински проекти, в съответствие с изисквания на съответния Управляващ орган и на МФ.

**16**. **Възлага на второстепенните разпоредители с бюджет, да проведат необходимите процедури по Закона за обществените поръчки, за изпълнение на капиталовите разходи по утвърдените им бюджети.**

**17**. **Упълномощава кмета да предоставя временни безлихвени заеми от временно свободни средства по общинския бюджет за авансово финансиране на плащания по проекти, финансирани със средства от Европейския съюз и пo други международни програми, включително и на бюджетни организации, чиито бюджет е част от общинския бюджет.**

17.1. За всеки отделен случай, кметът на общината определя или договаря срока на погасяване на заемите, в съответствие с условията на финансиращата програма, но не по-късно от края на 2024 година;

17.2. При предоставянето на временни безлихвени заеми от временно свободни средства по общинския бюджет, да се спазват изискванията на чл. 126 от ЗПФ;

17.3. Във всички останали случаи, при възникване на потребност от предоставяне на временни безлихвени заеми, кметът на общината внася предложение за предоставянето им по решение на ОбС.

**18. Упълномощава кмета**:

18.1. Да разработва и възлага подготовката на общински програми и проекти и да кандидатства за финансирането им със средства по структурни и други фондове на Европейския съюз и на други донори, по международни, национални и други програми и от други източници за реализиране на годишните цели на общината и за изпълнение на общинския план за развитие;

18.2. Да кандидатства за средства от централния бюджет и други източници за финансиране на плащанията и за съфинансиране на общински програми и проекти.

**19. Приема за сведение Протокола от публичното обсъждане на бюджета, съгласно Приложение № 9.**

**20.** **Одобрява актуализирана бюджетна прогноза за местните дейности за периода 2024 - 2026 г., съгласно Приложение № 10.**

Г-н Георги Миланов – Аз искам да благодаря на общинския съвет за поредното гласувано доверие към общинска администрация за подготвения бюджет, за пореден път ще Ви го засвидетелствам и в тази година, няма да ви подведем и ще работим в интерес на жителите на Община Иваново. Както казаха и комисии, бюджета е една отворена система, която на всяко едно заседание може да претърпява корекции. Бюджета не е малък, не съм гледал бюджетите на другите малки общини, но мисля че бюджета ни е доста сериозен тази година – 22 млн. Искам да споделя с всички вас информация от вчера сутринта, за тази национална програма за която се говореше от миналата година, че на общините ще им бъдат отпуснати средства по проекти, които са подготвени. Всички сте запознати, че в предизборните събрания навсякъде съм споделял, че общината е подготвена с 20-25 млн. проекти, имаме ги готови с всичките им необходими изисквания, които са по линия на Министерство на регионалното развитие и благоустройството, по линия на Правителството, на Министерство на финансите, а това са разрешения за строеж за всеки обект, избран изпълнител, всички наши проекти са готови. За съжаление обаче не можахме да вземем голям ресурс, тъй като сме четвърта категория община. А това да сме четвърта категория община зависи от всички нас, предвид това че сме под 10 хил. жители. Реално на територията на Общината живеят над 10 хил. жители, да не кажа над 11 хил. Виждате, че селата се напълниха, няма почти празни къщи, изкупиха се места, строят се нови къщи. Въпросът е, аз много съм го говорил от 2013-2014 година насам, все говоря на кметовете и общинските съветници, че политиката трябва да я извършим заедно в селата, а именно да обясняваме на хората, че настоящия адрес не ни помага в никакъв случай. Сега например, ако бяхме над 10 хил. жители, бюджета вероятно щеше да е до 20 млн., защото имаме толкова проекти, а ние сега вземаме до 10 млн., защото сме четвърта категория община, тоест под 10 хил. жители. Вземаме наравно с общини с 5 хил., с 6 хил. жители. Реално Община Иваново е най-голямата териториално в област Русе, дори от Община Русе, и жители имаме достатъчно, ние трябва да намерим начина да накараме хората да се регистрират по постоянен адрес. Поне по един човек от къща, а и всички, би било най-добре, защото те трайно живеят на територията на общината, но… Отделно съм казвал, че бюджета винаги се съобразява с броя жители също, този който е държавна субсидия, ние всяка година губим по същата причина около милион. За един мандат това са 4 млн., всички знаете че с тези пари могат да се направят много различни по вид политики за всяко едно село, дали било детски площадки, спортни и т.н., 4 млн. са си много сериозен ресурс. И това го казвам независимо кой ще е кмет на Община Иваново в бъдеще, той все пак трябва да има ресурс, за да работи, трябва да има средства. Знае всеки приказката „Кой за каквото и да ти говори, става въпрос за пари.“ Искам в началото на този мандат 2023-2027 година, с приемането на първия бюджет за този мандат, всички да бъдем отговорни и да обясняваме как общината губи финансов ресурс от факта, че има жители които не са се регистрирани по постоянен адрес, отделно по проекти, отделно по държавната субсидия, но най-вече по проекти. Съвсем различни са програмите и проектите за общини над 10 хил. жители. Ако нямахме над 10 хил. жители, никога нямаше да тръгна да говоря всичко това, ние реално ги имаме. Всеки един от вас знае какво се случва в населените места. Моята молба е всички заедно да се обединим и там където можем да направим нужните политики, да убедим хората на които са им изтекли картите и са споделили с нас, да се регистрират. Трябват ни около 1600-1700 човека, според броя и големината на селата ни, нищо не са. Мисля, че със съвместни усилия можем. То това е за общото благо. Община Иваново има необходимия ресурс, има капацитет, има данни да усвоява средства по проекти и програми, но… Вчера бях при министъра на регионалното развитие и благоустройството, първата община сме която разписа договори за финансиране – за остатъка от красенския път и пътя от Иваново до колоната. Двата са на стойност около 7 млн., става въпрос за цялостна рехабилитация. Имаме още 4 проекта: пътя за Мечка, ВиК Щръклево, пътя Щръклево-Бъзън и ВиК Сваленик. Уверението на министъра беше, беше изненадан че и сме готови с тези 6 проекта, че ще получим финансиране за още два. 10 общини ще разпишат вчера и днес, за толкова има ресурс към тази дата. По-нататък ще продължаваме с останалите. Каза: „Още два проекта ще дадем на Община Иваново, защото сте готови с документите.“ Много малко общини са изрядни като нашата, с всички изисквания. Благодаря Ви много на всички за ангажираността и вярвам, че всички ще бъдем достатъчно отговорни предвид това, че ние трябва да направим нужното за развитието на община Иваново и бъдещето й.

ПО ВТОРА ТОЧКА:

Г-н Мариян Драшков – Докладна записка №68 относно Процедура чрез подбор на проекти BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”. Става дума за проект с Общините Русе и Борово.

Г-н Георги Миланов – Уважаеми г-н Председател, уважаеми общински съветници, колеги кметове, инициирахме миналата година август месец една среща съвместно с кметовете на общините Русе и Борово и се обединихме около едно решение, да направим Местна инициативна рибарска група, има доста ресурс който може да се усвоява там. Има практики и опит по други общини като Тутракан, Лом. Това е аналогично на МИГ-а. За мое щастие и удовлетворение, аз намерих разбиране в селата в които граничим с река Дунав, а именно Мечка и Пиргово. Направиха НПО-та с обществена дейност, 3 НПО-та имаме: на Стълпище, в Пиргово на „Пристанище“ и на „Помпена станция“. Едното е в Управителния съвет. Надявам се, че това ще е в интерес на абсолютно всички групи, които са свързани с рибовъдството и аквакултурите, които са на територията на общината. Предвид това мисля, че общинския съвет ще вземе решение да участваме и да сме партньори с общините Русе и Борово. Водеща ще е община Русе. Вярвам, че ще постигнем дали било то лодкостоянки, дали някой път ще направим, дали някоя рибна борса, това всичко е въпрос на виждания. По-голяма част от вас са запознати какъв е реда около кандидастването по тези МИРГ-ове и МИГ-ове, как се получава финансиране. Благодаря Ви.

Г-н Мариян Драшков - Давам думата на г-н Градев за становище на втора комисия?

Г-н Николай Градев – Разгледахме докладната, положително становище.

Г-н Мариян Драшков – Благодаря. Давам думата за становище на трета комисия?

Г-н Димчо Киряков – Положително становище, нека има повече такива проекти.

Г-н Мариян Драшков – Благодаря. Давам думата за становище на първа комисия?

Г-н Никола Пеков – Подкрепяме докладната, има бъдеще.

Г-н Мариян Драшков - Има ли желаещи да се изкажат... Няма. Преминаваме към поименно гласуване.

ГЛАСУВА СЕ:

|  |  |  |
| --- | --- | --- |
| **№** | **Име, презиме, фамилия** | **Гласувал** |
| 1. | Айгюле \*\*\*\*\*\* Мехмедова | за |
| 2. | Айсел \*\*\*\*\*\*\* Палова | за |
| 3. | Георги \*\*\*\*\*\*\*\* Бодуров | за |
| 4. | Димчо \*\*\*\*\*\*\* Киряков | за |
| 5. | Емил \*\*\*\*\*\*\*\*\* Братованов | за |
| 6. | Ивайло \*\*\*\*\*\*\* Христов | за |
| 7. | Ивалинка \*\*\*\*\*\*\*\* Цанкова | за |
| 8. | Калоян \*\*\*\*\*\*\* Кънев | за |
| 9. | Мариян \*\*\*\*\*\*\*\* Драшков | за |
| 10. | Никола \*\*\*\*\* Пеков | за |
| 11. | Николай \*\*\*\*\*\*\*\*\*\* Градев | за |
| 12. | Росица \*\*\*\*\*\*\*\*\* Кирова | за |
| 13. | Теодор \*\*\*\*\*\* Тодоров | за |

“за” – 13 гласа; “против” – няма; “въздържали се” – няма

Общинския съвет прие

Р Е Ш Е Н И Е

№58

На основание чл. 21, ал.1, т.15 от ЗМСМА, във връзка чл.60 от АПК и във връзка с предшестващо Решение № 654, прието с Протокол № 60 от 27.07.2023 г. от редовно проведено заседание на Общински съвет – Иваново, във връзка с Критерии за допустимост на кандидатите, съгласно публикуваните 22.12.2023 г. Условия за кандидатстване с проектни предложения за предоставяне на безвъзмездна финансова помощ по Процедура за подбор на проектни предложения BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие“, Общински съвет Иваново РЕШИ:

1. **Дава съгласие** Община Иваново да се включи в местно партньорство и да подпише партньорско споразумение, за реализиране на проекти по подхода ВОМР в периода 2021 – 2027 г., със следните партньори:

- Община Русе, Булстат: 000530632, Седалище: 7000 гр. Русе, пл. „Свобода“ № 6, представлявана от Пенчо Милков - кмет на община Русе

- Община Борово, Булстат: 000530479, Седалище: 7174 Борово, ул. „Никола Вапцаров“ 1А, представлявана от Валентин Великов - кмет на община Борово

- „Тодоров 21” ЕООД, ЕИК 204416230, адрес: гр. Русе, ул. „Доростол“ No 32, вх. 1, ет. 1, ап. 2, представлявано от Антони Стоянов Тодоров – управител **/Юридически лица и ЕТ, регистрирани по Търговския закон, осъществяващи дейността си в сектор „Рибарство“ и в други социално-икономически сектори, напр. фирми/организации/търг. дружества опериращи в сферата на рибарството, аквакултурите, туристическите услуги, регистрирани ловно-рибарски или туристически съюзи и др./**

- „Мадикс“ ЕООД, ЕИК 203410686, адрес: гр. Русе, ул. „Добрин Петков“ No 9 представлявано от Илиян Константинов Маджаров – управител **/Юридически лица и ЕТ, регистрирани по Търговския закон, осъществяващи дейността си в сектор „Рибарство“ и в други социално-икономически сектори, напр. фирми/организации/търг. дружества опериращи в сферата на рибарството, аквакултурите, туристическите услуги, регистрирани ловно-рибарски или туристически съюзи и др./**

- „Сдружение Горен Дунав - Пиргово", ЕИК 207699042, адрес: с. Пиргово, ул. „Трети март“ Nо 4, представлявано от Емил Димчев Райнов **Юридически лица с нестопанска цел, регистрирани по Закона за юридическите лица с нестопанска цел, напр. НПО - сдружения или фондации, читалища, ловно-рибарски дружини и др./**

- „Клуб по спортен риболов "Дунав Русе", ЕИК 206348656, адрес: гр. Русе, ул. „Костур“ Nо 20, бл. 1, вх. 1, ет. 2, представлявано от Николай Валентинов Кутинчев **Юридически лица с нестопанска цел, регистрирани по Закона за юридическите лица с нестопанска цел, напр. НПО - сдружения или фондации, читалища, ловно-рибарски дружини и др./**

2. **Определя** в територията на партньорството да се включат всички населени места от Община Иваново;

3. **Определя** за представител на Община Иваново в местното партньорство и възлага да подпише споразумението за партньорство на Кмета на община Иваново – Георги Миланов

4. **Дава съгласие** за кандидатстване и реализиране на проект по процедура BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие” чрез новосформираното местно партньорство, **като за водещ партньор и кандидат за финансова помощ по проекта се определя Община Русе. За подписване на формуляра за кандидатстване се определя Пенчо Милков - Кмет на Община Русе.**

5. Предвид кратките срокове за кандидатстване по процедурата, на основание чл. 60 от АПК, се **допуска предварително изпълнение** на Решението.

Поради изчерпване на дневния ред заседанието бе закрито.

Настоящият протокол е съставен в четири еднообразни екземпляра и съдържа 12(дванадесет) листа и 54(петдесет и четири) листа материали, внесени за разглеждане и разгледани в заседанието.

**МАРИЯН ДРАШКОВ /П/**

*Председател Общински съвет Иваново*